กรุงศรีคาดเงินบาทยังแข็งค่าต่อเนื่อง
ธนาคารกรุงศรีอยุธยา คาดค่าเงินบาทสัปดาห์นี้ว่ามีแนวโน้มเคลื่อนไหวในกรอบ 30.70-31.10 ต่อดอลลาร์ เทียบกับระดับปิดอ่อนค่าที่ 30.88 ต่อดอลลาร์เมื่อสัปดาห์ที่แล้ว
15 ก.ค. 2562

ธนาคารกรุงศรีอยุธยา คาดค่าเงินบาทสัปดาห์นี้ว่ามีแนวโน้มเคลื่อนไหวในกรอบ 30.70-31.10 ต่อดอลลาร์ เทียบกับระดับปิดอ่อนค่าที่ 30.88 ต่อดอลลาร์เมื่อสัปดาห์ที่แล้ว
กลุ่มงานโกลบอลมาร์เก็ตส์ กรุงศรี มองว่า นักลงทุนเพิ่มความระมัดระวังต่อมาตรการสกัดเงินทุนไหลเข้าระยะสั้น ที่ ธนาคารแห่งประเทศไทย (ธปท.) ประกาศในวันศุกร์ที่ผ่านมา โดยธปท. ได้ปรับเกณฑ์ยอดคงค้าง ณ บัญชีสิ้นวันของบัญชีเงินฝากสกุลเงินบาทของผู้มีถิ่นที่อยู่นอกประเทศให้ลดลงเป็น 200 ล้านบาทต่อราย จากเดิมที่ 300 ล้านบาท ต่อประเภทบัญชี ซึ่งจะมีผลบังคับใช้ตั้งแต่วันที่ 22 กรกฎาคม และยกระดับการรายงานข้อมูลการถือครองตราสารหนี้ไทยของนักลงทุนต่างชาติให้ลึกขึ้น มาตรการใหม่เหล่านี้อาจช่วยให้บาทอ่อนค่าได้ในระยะสั้น หลังจากแข็งค่ากว่า 6% เมื่อเทียบกับต้นปีที่ผ่านมา
อย่างไรก็ดี เรามองว่าการคาดการณ์ต่อนโยบายเศรษฐกิจของคณะรัฐมนตรีชุดใหม่ซึ่งจะมีการแถลงรายละเอียดต่อสภาในวันที่ 25 กรกฎาคม จะเป็นอีกปัจจัยหนึ่งที่กำหนดทิศทางค่าเงินบาท โดยนโยบายที่หนุนการลงทุนและการใช้จ่าย ซึ่งมีผลส่วนหนึ่งจากการนำเข้าสินค้า อาจช่วยชะลอการแข็งค่าของบาทได้ในระยะยาว
สำหรับปัจจัยต่างประเทศ นักลงทุนเริ่มเทความสนใจไปที่ผลการประชุมคณะกรรมการนโยบายการเงินของธนาคารกลางหลักๆ อาทิ ธนาคารกลางยุโรป (อีซีบี) และเฟด ในช่วงปลายเดือนนี้ รวมทั้งการประกาศตัวเลขเศรษฐกิจสำคัญของ สหรัฐฯ สหภาพยุโรป และจีน และความเห็นของบุคคลสำคัญจากธนาคารกลางในแต่ละแห่ง ทั้งนี้ ความกังวลต่อการชะลอตัวของเศรษฐกิจโลก ข้อพิพาททางการค้าที่ยืดเยื้อระหว่างจีนกับสหรัฐฯ และความไม่แน่นอนต่อทิศทางการดำเนินนโยบายการเงินของธนาคารกลางต่างๆ ทั่วโลกยังคงกดดันตลาดการเงินต่อไป ขณะที่นักลงทุนบางส่วนมองว่ามีโอกาสที่เฟดจะลดดอกเบี้ยนโยบายมากถึง 50 bps ในสิ้นเดือนนี้